b'\n_START_ARTICLE_\nFiolettb\xc3\xa5ndet gulfly\n_START_SECTION_\nUtseende\n_START_PARAGRAPH_\nEt middelsstort (vingespenn 30 \xe2\x80\x93 35 mm), kraftig, hovedsakelig sitrongult nattfly. Hodet og forkroppen er tett kledt med sitrongule h\xc3\xa5r, bortsett fra skuldrene som er brunfiolette. Bakkroppen er blekgul. Forvingen er noe tilspisset, sitrongul med et bredt, r\xc3\xb8dfiolett skr\xc3\xa5b\xc3\xa5nd i den ytre delen, langs ytterkanten med en rad sm\xc3\xa5, r\xc3\xb8dfiolette flekker, lenger inne i vingen med to store, r\xc3\xb8dfiolette flekker ved framkanten og noen mindre flekker midt i vingen. Bakvingen er hvit.\n_START_SECTION_\nLevevis\n_START_PARAGRAPH_\nArten lever i l\xc3\xb8v- og blandingsskog, ogs\xc3\xa5 p\xc3\xa5 mer \xc3\xa5pne steder der det vokser l\xc3\xb8vkratt. N\xc3\xa5r larvene er unge i april \xe2\x80\x93 mai, lever de p\xc3\xa5 blomstene (g\xc3\xa5sunger) av viere (Salix spp.) eller rakler av osp (Populus tremula). Senere kryper de ned p\xc3\xa5 bakken og lever p\xc3\xa5 ulike urter i de to siste larvestadiene. De overvintret som egg. De voksne sommerfuglene flyr om natten i august \xe2\x80\x93 september og kommer gjerne til lys.\n_START_SECTION_\nUtbredelse\n_START_PARAGRAPH_\nArten finnes i Europa, og videre \xc3\xb8stover til Kina og Korea, dessuten i de nordlige delene av Nord-Amerika. I Norge er den vanlig i hele landet bortsett fra Finnmark.'